b'\n_START_ARTICLE_\nSatspuljen\n_START_PARAGRAPH_\nSatspuljen betegner de penge, der som f\xc3\xb8lge af satsreguleringsprocenten \xc3\xa5rligt reserveres til s\xc3\xa6rlige tiltag p\xc3\xa5 social-, sundheds- og arbejdsmarkedsomr\xc3\xa5det med henblik p\xc3\xa5 at forbedre vilk\xc3\xa5rene for modtagere af overf\xc3\xb8rselsindkomster og svage grupper i samfundet. I 2009 bestod satspuljen af 846 mio. kr. 2017-puljen er p\xc3\xa5 cirka en milliard._NEWLINE_Pengene til puljen tages fra den automatiske regulering af overf\xc3\xb8rselsindkomsterne der derfor stiger 0,3 pct mindre end den gennemsnitlige l\xc3\xb8nudvikling p\xc3\xa5 arbejdsmarkedet._NEWLINE_Tidligere havde overf\xc3\xb8rselsindkomsterne v\xc3\xa6ret reguleret, s\xc3\xa5 de pr\xc3\xa6cist fulgte l\xc3\xb8nudviklingen.Overf\xc3\xb8rselsindkomsterne reguleres med en satsreguleringsprocent, hvis st\xc3\xb8rrelse fasts\xc3\xa6ttes \xc3\xa5rligt af Finansministeriet p\xc3\xa5 baggrund af den almindelige l\xc3\xb8nudvikling. I perioden 1993-2010 blev satspuljen \xc3\xa5rligt for\xc3\xb8get. Siden har l\xc3\xb8nstigningerne p\xc3\xa5 arbejdsmarkedet kun i et enkelt \xc3\xa5r i perioden 2011-2014 v\xc3\xa6ret s\xc3\xa5 h\xc3\xb8je, at satspuljen blev for\xc3\xb8get_NEWLINE_Satspuljen blev etableret som resultat af et forlig indg\xc3\xa5et i maj 1990 mellem Socialdemokratiet, Det Konservative Folkeparti, Socialistisk Folkeparti, Det Radikale Venstre, Venstre, Centrum-Demokraterne og Kristeligt Folkeparti. Forliget blev senere tiltr\xc3\xa5dt af Dansk Folkeparti. Siden er ogs\xc3\xa5 Liberal Alliance og Alternativet tiltr\xc3\xa5dt forliget._NEWLINE_Hvert efter\xc3\xa5r forhandler partierne bag satspuljeforliget om fordelingen af satspuljemidlerne i en r\xc3\xa6kke ministerier, og den endelige aftale indg\xc3\xa5s i slutningen af oktober/midten af november. Socialdemokraterne, Det Radikale Venstre, Det Konservative Folkeparti, Socialistisk Folkeparti, Venstre og Dansk Folkeparti udg\xc3\xb8r i dag satspuljepartierne, og de justerede senest ordningen ved et forlig i 2003. Enhedslisten n\xc3\xa6gter som hovedregel at deltage i fordelingen af satspuljemidlerne, idet de er imod eksistensen af puljen, som de opfatter som tyveri fra samfundets svageste, idet midlerne er taget fra overf\xc3\xb8rselsindkomsterne._NEWLINE_Satspuljemidlerne anvendes i 10 ministerier, men mest i Ministeriet for B\xc3\xb8rn, Ligestilling, Integration og Sociale Forhold, som administrerer ca. 63\xc2\xa0%, mens Ministeriet for Sundhed og Forebyggelse administrerer ca. 17\xc2\xa0% og Besk\xc3\xa6ftigelsesministeriet ca. 13\xc2\xa0%. Ministerierne f\xc3\xb8lger stort set de almindelige regler for effektiv tilskudsforvaltning, n\xc3\xa5r det g\xc3\xa6lder projekt- og driftstilskud. Hovedparten (74\xc2\xa0%) er imidlertid lovbundne bevillinger og bloktilskud, og der afl\xc3\xa6gges typisk ikke et s\xc3\xa6rskilt regnskab for de enkelte tilskud.'